|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ.: 5705 Αθήνα, 07/01/2016

**ΔΕΛΤΙΟ ΤΥΠΟΥ**

«Σοκ και δέος» προκαλεί στους ασφαλισμένους **το σχέδιο της συγκυβέρνησης ΣΥΡΙΖΑ - ΑΝΕΛ για το ασφαλιστικό**.

«Σοκ» από το μέγεθος των περικοπών που επιβάλλονται στις συντάξεις μας, απαξιώνοντας τις ασφαλιστικές μας αποταμιεύσεις και οδηγώντας το σύνολο των απομάχων της εργασίας στα όρια της φτώχειας.

Αλλά και «δέος» για το μέγεθος των περικοπών που προωθούνται από μία κυβέρνηση που αυτοπροβάλλεται σαν αριστερή. Και  αυτό καθώς συνεχίζονται εντεινόμενα τα αντιασφαλιστικά - αντεργατικά μέτρα των μνημονίων και των διεθνών επιτηρητών για έβδομη συνεχή χρονιά. Δεν είναι τυχαίο εξάλλου ότι σήμερα στο Μαξίμου στον «διάλογο» για το ασφαλιστικό πήγαν ΜΟΝΟ οι εργοδοτικές ενώσεις…

Το Εργατικό Κέντρο Αθήνας (ΕΚΑ) καταγγέλλει ότι σχέδιο της κυβέρνησης είναι να απαλλάξει από κράτος και εργοδότες την υποχρέωσή τους να συνεισφέρουν στο ασφαλιστικό σύστημα και να μεταφέρει δικαιώματα από όσους πλήρωσαν περισσότερα έτη ασφάλισης και υψηλότερες εισφορές προκειμένου να «στηρίξει» τους ανασφάλιστους ή όσους κινούνται κάτω από το απόλυτο όριο της φτώχειας χωρίς κρατική συμμετοχή. Με αυτόν τον τρόπο θέλει να περισσέψουν κεφάλαια (πλεονάσματα) προκειμένου να πληρωθούν οι τραπεζίτες, οι διεθνείς δανειστές και οι περίφημες «αγορές». Ταυτόχρονα καταργεί τον χαρακτήρα της ασφάλισης από κοινωνική, αναδιανεμητική σε κεφαλαιοποιητική, όπου το μόνο που θα ξέρουν οι εργαζόμενοι θα είναι τι πληρώνουν και δεν θα ξέρουν τι και πότε θα πάρουν.

Ουσιαστικά μπαίνει ταφόπλακα στο ασφαλιστικό και μας αφορά όλους αφού:

1. Περικόπτει βαθμιαία την κύρια σύνταξη και το ΕΚΑΣ για τους ήδη συνταξιούχους και άμεσα όλες τις επικουρικές συντάξεις με τη δημιουργία ενιαίου ταμείου (ΕΦΚΑ).

2. Μειώνει άμεσα όλα τα ασφαλιστικά δικαιώματα (κύρια και επικουρική σύνταξη, εφάπαξ) όλων των εργαζομένων που βρίσκονται κοντά στα όρια της συνταξιοδότησης και θα βγουν από 1/1/2016.

3. Χαντακώνει τους νέους εργαζόμενους που, με την ανεργία κολλημένη στο 25% και τις ελαστικές σχέσεις εργασίας συνεχώς να επεκτείνονται, δε θα κατορθώσουν ούτε το επίδομα φτωχοκομείου της «εθνικής σύνταξης» να συμπληρώσουν ώστε να το πάρουν ολόκληρο.

Το ΕΚΑ καλεί την κυβέρνηση να αποσύρει το εν λόγω σχέδιο που μόνο στόχο έχει την εξυπηρέτηση των δανειστών και την πληρωμή των «θεσμών». Σε κάθε περίπτωση θα κάνουμε ό,τι περνάει από το χέρι μας ώστε αυτό το νομοσχέδιο να μείνει στα χαρτιά.

**Καλούμε επίσης τους εργαζόμενους σε ετοιμότητα.**

**Αυτό το σχέδιο θα ανατραπεί στους δρόμους του αγώνα!**

**Το Δ.Σ.**